Topchef træt af skattedebat: "Vi har et meget afbalanceret land, og det er ikke gratis"

Penge Eksklusivt for kunder

Den verserende skattedebat i Danmark, som tirsdag mundede ud i en aftale om skattelettelser mellem regeringen og Dansk Folkeparti, er trættende for den tyske topchef i danske FLSmidth, Thomas Schultz.



Han forstår ikke, hvorfor det ligger danskerne sådan på hjerte at debattere skat, som det alligevel kun er regeringen, der kan ændre på.



"At betale skat er bare noget man gør. Der er ingen grund til at brokke sig eller diskutere det overhovedet. Punktum. Skat er fuldstændig givent. Det er kun regeringen, der kan ændre skatteforholdene, og det er sådan set sådan, jeg mener, man bliver nødt til at se på det," konstaterer topchefen.



Tyskeren satte sig i direktørstolen hos FLS i sommeren 2013, hvor han indtrådte på den såkaldte forskerordning, der betyder, at han i en årrække har fået gunstige skatteforhold. 1. januar blev ordningen ændret, hvilket gav Thomas Schultz yderligere to år med lavere skattetryk.



Skævvredet skattedebat



Før ændringen i ordningen blev vedtaget, havde Thomas Schultz udsigt til et betydeligt højere skattetryk fra sommeren 2018. Det fik ham dog ikke til at overveje sin situation, og han forventer ikke, at en fremtidig ændring af hans personlige skatteforhold vil have betydning for virksomheden.



"Nej det kommer ikke til at ændre noget i organisationen. Skat er, hvad skat er. Da jeg ankom til Danmark, var jeg bekendt med forholdene og den skatteordning, som jeg er på. Så det er ikke noget nyt, og det er ikke nogen stor ting for mig," forklarer han.



Thomas Schultz sidder tilbage med en følelse af, at den danske skattedebat er skævvredet, og at den ofte tager en drejning mod, hvordan man slipper for at betale sin skat. Og det falder ikke i god jord hos tyskeren.



"Jeg synes, at al den debat om skat i Danmark altid leder tankerne hen på, om der mon er en bagdør ud af at betale sin skat. Det bryder jeg mig ikke om. Du er en del af et samfund, og så bidrager du med det, som samfundet forlanger," lyder det skarpt fra den tyske direktør.



Foretrækker at betale over skatten



Faktisk foretrækker Thomas Schultz et system som det danske, hvor betalingen for velfungerende infrastruktur foregår over skatten i stedet for at være bruger betalt.



"Her har vi en infrastruktur, som fungerer virkelig godt. Vi har et meget afbalanceret land, og det er ikke gratis. Der er ikke noget, der er gratis. Så man kan betale de her ting over skatten, eller man kan betale gennem private ting. Der foretrækker jeg, at betale det over skatten," siger han.